Paulina Chiziane

**Paulina Chiziane**, nada en Manjacaze (provincia de Gaza) o 4 de xuño de 1955, é unha escritora mozambicana que foi Premio Camões en 2021.

## Traxectoria
Paulina Chiziane creceu nos suburbios da cidade de Maputo, anteriormente chamada "Lourenço Marques". Naceu nunha familia protestante en que se falaban as linguas chope e ronga, e aprendeu a lingua portuguesa na escola dunha misión católica. Comezou estudos de Lingüística na Universidade Eduardo Mondlane, mais non chegou a rematalos.

Participou activamente na política de Mozambique como militante da Frelimo (Frente de Libertação de Moçambique), durante a xuventude. Porén, sentiuse desilusionada coa directiva do partido despois da independencia do país. En particular, ficou defraudada pola política filooccidental e as ambivalencias ideolóxicas internas do partido. Outros motivos foron as posicións respecto ás políticas de mono e poligamia, a economía política, vencellada ao marxismo-leninismo, e a hipocrisía, ao seu entender, en relación coa liberdade económica da muller.

Tras apartarse da política, iniciou a súa actividade literaria en 1984, con contos publicados na prensa. A súa escrita foi xerando  polémicas sobre asuntos como a práctica da poligamia no país. Co seu primeiro libro, *Balada de amor ao vento* (1990), converteuse na primeira muller en publicar unha novela no seu país. A obra fala da poligamia no sur de Mozambique durante o período colonial. Debido á súa participación activa na Frelimo, a súa narrativa reflicte o malestar social dun país devastado pola guerra de liberación e os conflitos civís posteriores á independencia.

En 2003, a súa novela *Niketche: uma história de poligamia* gañou o Premio José Craveirinha.

En 2016 anunciou que deixaba a escrita, esgotada polas loitas que afrontara ao longo da súa carreira.
Vive e traballa na provincia da Zambézia.

## Na Galiza 
Forma parte da Semana Galega de Filosofía en 2025.

## Obras
### Novela
* *Balada de Amor ao Vento*:
** 1.ª ed. 1990.
** Lisboa: Caminho, 2003. .
* *Ventos do Apocalipse*:
** Maputo: ed. do autor, 1993.
** Lisboa: Caminho, 1999. .
* *O Sétimo Juramento* (2000). Lisboa: Caminho. .
* *Niketche: Uma História de Poligamia*:
** Lisboa: Caminho, 2002. .
** São Paulo: Companhia das Letras, 2004.
** Maputo: Ndjira, 2009, 6ª ed.. .
* *O Alegre Canto da Perdiz* (2008). Lisboa: Caminho. .
* *As Andorinhas* (2009). Indico Editores.
* *Na mão de Deus* (2013).
* *Por Quem Vibram os Tambores do Além* (2013). Con Rasta Pita
* *Ngoma Yethu: O curandeiro e o Novo Testamento* (2015).
* *O Canto dos Escravizados* (2017).

### Outras obras
* *Eu, mulher... por uma nova visão do mundo* (1994)

## Premios e recoñecementos
*Premio José Craveirinha 2003, por *Niketche: uma história de poligamia*
*XXXIII Premio Camões en 2021.

## Notas
## Véxase tamén
### Bibliografía
*Martins, Ana Margarida Dias (2006): «The Whip of Love: Decolonising the Imposition of Authority in Paulina Chiziane’s Niketche: Uma História de Poligamia». in *The Journal of Pan African Studies* Vol.1, n.º. 3, março de 2006.
*TEDESCO, Maria do Carmo Ferraz (2008): *Narrativas da Moçambicanidade: Os Romances de Paulina Chiziane e Mia Couto e a Reconfiguração da Identidade Nacional*. Tese presentada no Departamento de Historia da Universidade de Brasília.
*PEREIRA, Ianá de Souza (2012): *Vozes Femininas de Moçambique*. Disertación de Mestrado presentada no departamento de Letras da Univesidade de São Paulo (FFLCH-USP).
*Biblioteca Nacional de Portugal, Porbase.

### Ligazóns externas
*Notícias do Maputo: Entrevista a Paulina Chiziane (consultado o 5 de xullo de 2008).
*Adelto Gonçalves: O feminismo negro de Paulina Chiziane (consultado o 5 de xullo de 2008).
*Entrevista a Paulina Chiziane sobre os seus libros e a súa vida (consultado o 5 de xullo de 2008).
*Biografía de Paulina Chiziane no sitio web do Centre for the Study of Contemporary Women's Writing (Universidade de Londres)